নিউজিল্যান্ডের বিরুদ্ধে প্রথম প্রস্তুতি ম্যাচে হতশ্রী বোলিং করেছিলেন হার্দিক পাণ্ড্য। তাঁর লেন্থ ঠিক ছিল না। ৬ ওভার হাত ঘুরিয়েছিলেন পাণ্ড্য। কিউয়ি ব্যাটসম্যানরা তাঁকে প্রবল প্রহার করেছিলেন। নিন্দুকেরা বলেছিলেন, কোহলি হয়তো নতুন বল তুলে দেবেন না পাণ্ড্যর হাতে। কারণ কোহলির হাতে অস্ত্র রয়েছে। অর্থাৎ পাণ্ড্য নতুন বল হাতে বল করার সুযোগ নষ্ট করেন।
বাংলাদেশের বিরুদ্ধে দ্বিতীয় প্রস্তুতি ম্যাচে অন্য অবতারে ধরা দিলেন পাণ্ড্য। তিনি অলরাউন্ডার। বোলিংয়ের সঙ্গে সঙ্গে তাঁর ব্যাটিংয়ের হাতও বেশ ভাল। অতীতে বহুবার ব্যাট হাতে পাণ্ড্য ভারতকে জয়ের রাস্তা দেখিয়েও জেতাতে পারেননি। একবার তো ধোনি বলেই ফেলেছিলেন, ‘ম্যাচ কীভাবে শেষ করতে হয়, তা শিখতে হবে হার্দিক পাণ্ড্যকে।’ সেই পাণ্ড্য মঙ্গলবার দুরন্ত ইনিংস খেললেন। বলা ভাল, পাণ্ড্যর ব্যাটে ভর করে ভারত রানের পাহাড় গড়ে। ব্যাট করতে নেমে গোড়ায় রোহিত শর্মা ও অজিঙ্কে রাহানের উইকেট দ্রুত হারায় ভারত। মাত্র ২ বল খেলেন রোহিত।
প্রথম প্রস্তুতি ম্যাচেও রান পাননি রাহানে। দ্বিতীয় ম্যাচেও তাই। মুস্তাফিজুর রহমানের বলে ১১ রানে ফিরতে হয় রাহানেকে। এর পর ভারতের ইনিংস গঠনের কাজ করেন শিখর ধাওয়ান ও দীনেশ কার্তিক। ধাওয়ান করেন ৬০। কার্তিক ৯৪ রানে অবসৃত হন। রবীন্দ্র জাদেজা ও হার্দিক পাণ্ড্য ইনিংস টানার কাজ শুরু করেন। পঞ্চম উইকেটে দু’জনে ৯৮ রান করেন। জাদেজা ৩২ রানে ফিরে যান। তবুও পাণ্ড্য কিন্তু থেমে যাননি। ৫৪ বলে ৮০ রান করেন পাণ্ড্য। বলতে গেলে, পাণ্ড্যর জন্যই ভারত নির্ধারিত ৫০ ওভারের শেষে সাত উইকেটে ৩২৪ রান করে।